ભારતમાં આર્યોનું આગમન થયું તે પહેલા માનવ વસાહતો સ્થપાઈ ચૂકી હતી. લડાઈમાં જેની ટેક્નોલૉજી ઊંચી તે જીતે. આર્યો બળવાન હતા, સ્થાનિક પ્રજા કરતા. હવે માનવ શરીરમાં રહેલા જિન્સે આ કોયડા ઉકેલ્યા છે. જર્મન પ્રજા પોતાને આર્યન ગણાવે છે. પશ્ચિમે કોકેશિયન રેસની સબ રેસ ગણાતી એવી આર્યન રેસ માટે આર્યન શબ્દ સંસ્કૃતમાંથી વેદમાંથી લીધો છે. આર્ય એટલે ઉમદા, સોનેરી વાળ, ભૂરી આંખો, લાંબા સ્કલ, જન્મજાત નેતૃત્વ, ધનુર્ધારી, ઇન્ડો યુરોપિયન કુળની ભાષાઓ બોલવાવાળા, ઇન્ડો ઈરાનીયન ભાષાઓ બોલનારા, સૌથી પહેલા જંગલી ઘોડાઓને પાલતું બનાવનારા, અગ્નિપૂજક, સૂર્યને પૂજનારા, ઇન્દ્રને પૂજનારા, ગાયોના ધણ રાખનારા. આવા બળવાન આર્યો રશિયાની દક્ષિણ થી માંડીને ભારત સુધી ઘોડાઓ ઉપર ફરતા હતા. પોતાને દેવોની ભાષા બોલનારા ગણતાં આર્યો અહિ આવીને હાવી થઈ ગયા. અહીની વહેલી આવેલી પ્રજા મોટાભાગે શૂદ્ર, અસુર, અનાર્ય, રાક્ષસ બની ગઈ. વહેલી આવેલી પ્રજા સાથે ઘણા બધા સંઘર્ષ થયા પછી, સુર અસુરના, દેવો અને દાનવોના યુદ્ધો થયા પછી બે સંસ્કૃતિનું મિશ્રણ થઈ ગયું. એકબીજાના દેવો સ્વીકારાઈ ગયા, આશ્રમ,કુટીર અને યજ્ઞોની સંસ્કૃતિ હવે મંદિરોની સંસ્કૃતિ બની ચૂકી છે. વહેલી આવેલી પ્રજાની સ્ત્રીઓ સાથેના સંબંધો થકી હવે સોનેરી વાળ બચ્યા નથી, આંખોનો રંગ હવે ભૂરો રહ્યો નથી. પણ ક્યાંક ક્યાંક જુના જિન્સ ઊથલો મારે તો કોઈ ઐશ્વર્યાની આંખો ભૂરી પેદા થઈ જતી હોય છે. મનુસ્મૃતિ રચાઈ હશે ત્યાં સુધીમાં આવા પરિવર્તનો આવી ચૂક્યા હશે તે વાત નક્કી છે. ખાલી Y ક્રોમોઝોમ સિવાય બીજા જિન્સ મિશ્ર થઈને રંગરૂપ બધું બદલી નાખતા હોય છે.